Referat

Bestyrelsesmøde - Kliplev Lokalråd  
Kliplev Hallen, tirsdag 16. august 2018  
kl. 19.00 – ca. 20.30.

1. **Velkomst med godkendelse af dagsorden**

Thorkil Dahl Sørensen og Jens Veng havde meldt afbud.   
  
Søren Frederiksen bød i fravær af formanden velkommen. Han henviste til den udsendte dagsorden, som blev godkendt.   
  
Vi startede med ”bordet rundt” for at høre om der var nyt siden sidst fra alle medlemmer af lokalrådet. Det blev oplyst, at vi pt. kun er 43 medlemmer. Vi blev enige om, at det er for lidt, og at vi vil gå i gang med mere markedsføring for at få flere med.   
  
Søren tilbød at lave et markedsføringsoplæg samt at udvikle en del tiltag på nettet.

1. **Opsamling på beskeden fra materielpuljen**

Søren oplyste, at vi har fået afslag på vores ansøgning til ”søm- og skrue-puljen”.   
  
Samtidig kunne han dog fortælle, at noget af det vi har søgt om nu ligger til behandling i andet regi, nemlig under teknisk udvalg. Det ser ud til, at vi måske alligevel kan få held med at få tildelt midler derfra. Der udestår dog stadig en del mødeaktivitet. Den 23.8. skulle vores ansøgning komme på bordet igen. Vi håber det bedste!  
  
Vi lægger fra lokalrådet vægt på, at det er rimeligt med et kommunalt tilskud, fordi vi jo med frivilligt arbejde aflaster kommunens driftsafdeling i dens arbejde.

1. **Skrivelse fra byforskønnelses-gruppen til lokalrådet.**

*Hvilke områder må vi ”adoptere” og hvor meget må vi?Kirsten Enig har skrevet på vegne af gruppen, og vil gerne have en melding om, at det er godkendt med kommunen, at der sker lokale tiltag.*

Bestyrelsen diskuterede emnet grundigt. Vi konkluderede, at vi ville sende en skrivelse til kommunen om vore ønsker på lokalrådets (og forskønnelsesgruppens) vegne.   
  
Forinden vi sender en henvendelse vil vi dog gerne i dialog ikke kun med forskønnelsesgruppen men også med de andre arbejdsgrupper. Vi inviterer herefter én (højst to repræsentanter) fra hver arbejdsgruppe til næste bestyrelsesmøde den 11.9.   
  
Med udgangspunkt i det møde skal vi gerne have beskrevet helt nøjagtigt de områder og steder i Kliplev, som vi lokalt kan/må tage sig af. Det er vigtigt, at alle, inkl. kommunen ved hvad man er ansvarlig for.   
   
Søren påtog sig at kontakte de ansvarlige for hver enkelt gruppe, så de kan deltage i næste bestyrelsesmøde.

1. **Kommende udviklingsprojekt Kliplev.**

*Thorkil har skrevet til Lene Nebel, og herfra fået det svar, at udviklingsplan-projektet tidligst starter i sep/okt.*  
Der sættes en del ressourcer ind på dette projekt fra kommunens side. Der er tale om 6 medarbejdere, der besidder de nødvendige faglige forudsætninger for gennemførelse af et sådant projekt.   
  
Bestyrelsen tog svaret fra Lene Nebel til efterretning.

1. **Forberedelse af borgermødet den 23. oktober**

Vi talte om en foreløbig dagsorden til borgermødet i Kliplev Hallen den 23. oktober. En sådan kunne se således ud:

*Velkomst  
Nyt fra lokalrådets arbejde, ved Thorkil  
Nyt fra de arbejdsgrupper der måtte have nyt  
Præsentation af og kort indlæg ved kommunens nye fritiskoordinator (hvis hun kan deltage den aften)  
Kliplev Udviklingsplan – en præsentation   
Fri debat og spørgsmål fra salen   
Afslutning, ved lokalrådet*

Mødet forventes at vare 2 timer (kl. 19.00 – 21.00), inklusive en kaffepause undervejs.

Vi skal huske hinanden på at bruge borgermødet til at få solgt ekstra medlemskort. Vi kan fx gå rundt og spørge folk eller sikre, at der er medlemsmateriale fra lokalrådet et sted i lokalet eller ved indgangen.   
  
Vi drøfter borgermødet igen ved næste bestyrelsesmøde den 11.9.

1. **Eventuelt**

Der er indledt nabohøring på Skolegade, idet der er planer om at opstille en 36 meter høj gittermast ved stadion. Vi er ikke tilfredse med, at lokalrådet ikke har fået noget oplyst herom.

Eskild vil til næste møde undersøge mulighederne for at synliggøre Kliplev-kalenderen ved et opslag centrale steder rundt om i Kliplev, fx. i Brugsen og i Kliplev-Hallen. Evt. også ved den gamle smedje.

Anders vil til næste møde på vegne af infrastrukturgruppen udarbejde et notat om de ønsker, der er om bedre sikring af jernbaneoverskæringerne på Lundtoftvej og på Kliplev Hovedgade. Det er ønsket, at der i løbet af efteråret forsøges afholdt møde med repræsentanter fra Bane Danmark for at sondere mulighederne for en forbedret sikkerhed ved overskæringerne.

Søren oplyste at nedbrydningen af Forsamlingsgården går i gang meget hurtigt. Der opføres snarest herefter 8 lejligheder og 4 huse på grunden. Vi noterede os også, at det gamle kommunekontor er sat til salg.

Vi vil fortsat sondere mulighederne for at arrangere en lokal Kliplev-aktivitet i forbindelse med genforeningsfestlighederne i 2020, men vi har dog ikke noget konkret bud på det endnu.

Vi vil endelig prøve at arbejde med en løbende ”to-do-liste”, som vi kan tage afsæt undervejs på lokalrådsmøderne.

**Næste møde**Næste bestyrelsesmøde foregår **i Kliplev-Hallen tirsdag den 11. september kl. 19-21** med deltagelse af repræsentanter fra arbejdsgrupperne.

*Referent: Anders Jessen, 21. august 2018*